Gewilde radio-aanbieder vas vir dronkbestuurWayne Hart. ŉ Gewilde radio-aanbieder is Saterdagaand kort voor middernag in hegtenis geneem nadat hy glo onder die invloed van alkohol bestuur het. Kapt. Sandra Janse van Rensburg, polisiewoordvoerder, het aan Maroela Media bevestig Wayne Hart van Algoa FM se The Drive-program, weeksdae van 15:00 tot 19:00, is om 23:45 in Lenevilleweg in Lorraine, Port-Elizabeth, in hegtenis geneem. “Die polisie het sy voertuig tydens ŉ roetine-misdaadvoorkomingsoperasie van die pad af getrek, waarna hy in hegtenis geneem is op aanklag van dronkbestuur. Hy is Sondag op eie verantwoordelikheid vrygelaat en gelas om weer in die hof te verskyn,” het sy gesê. “Die hofverskyning is ses maande van nou af om genoeg tyd te gun om vir die bloedtoetsuitslae te wag.” Algoa FM en Hart het Sondag ŉ gesamentlike verklaring oor die voorval uitgereik. “Ons is natuurlik teleurgesteld in Wayne, maar bly dat hy gekies het om verantwoordelikheid vir sy dade te aanvaar,” het Alfie Jay, die radiostasie se bedryfsdirekteur, gesê. “Vriende, ek ŉ fout gemaak. Ek het my les geleer. Ek wil die polisie bedank wat hul werk gedoen het. Hulle is nie die vyand nie, hulle is daar om na ons om te sien,” het Hart gesê. Die radiostasie se bestuur het aangedui dat daar geen tugstappe teen Hart gedoen gaan word nie. Hy sal na verwagting Maandagmiddag met sy program voortgaan. Algoa FM en Hart het onderneem om nie die saak verder met enigiemand te bespreek nie sodat die gereg eers “sy gang kan gaan”.